የፖለቲካ ፓርቲዎቹ ከድርድር ረቂቅ ደንቡ ዝርዝር ነጥቦች ውስጥ በአንዱ ተስማሙ
በአገር አቀፍ ደረጃ የሚንቀሳቀሱ 22 የፖለቲካ ፓርቲዎች ከቀረቡ የድርድር ረቂቅ  ደንብ ዝርዝሮች መካከል የድርድር ዓላማው በሆነው ነጥብ ላይ መስማማታቸውን አስታወቁ ።   የፖለቲካ ፓርቲዎቹ  በድርድሩ የረቂቅ ደንብ  ከቀረቡት ነጥቦች መካከል የድርድሩ ዓላማ ነጥብ ላይ ተመሳሳይ አቋም  በማንፀባረቃቸው ምክንያት ነው  ስምምነት ላይ የደረሱት  ።በዛሬው ዕለት በተካሄደው የፓርቲዎቹ  ውይይት ወቅት የፖለቲካ ፓርቲዎቹ የረቂቅ ደንብ ስያሜን  በተመለከተ የተጋጋለ ክርክር  የተደረገ ሲሆን  ገዥው ፓርቲ ኢህአዴግ የፓርቲዎች የድርድር ረቂቅ ደንብ ስያሜን በተመለከተ የፖለቲካ ፓርቲዎች ውይይት ፣ ክርክርና ድርድር የአሠራር ረቂቅ ደንብ  የሚል ሲያሜ ቢኖረው ሁሉንም ያካተተ ይሆናል የሚል ሓሳብ አቅርቧል  ።መድረክና ኢዴፓ በበኩላቸው የፓርቲዎቹ ረቂቅ  ደንብ ስያሜ የፖለቲካ ፓርቲዎች ድርድር የአሠራር ረቂቅ ደንብ መሆን ይገባዋል ብለዋል በውይይቱ ወቅት ።      በቀሪዎች  የረቂቅ ደንቡ 11 ዝርዝር  ነጥቦች ላይ  ስምምነት ላይ ለመድረስ  የሚቀጥለው ሐሙስ ቀነ ቀጠሮ በመያዝ  ፓርቲዎቹ  የዛሬውን ውይይት  አጠናቀዋል ።በረቂቅ ደንቡ ዓላማ ነጥብ ሥር የተዘረዘሩት ንዑስ ሓሳቦች በሆኑት በድርድር ወቅት የሚነሱ ነጥቦች በግብዓትን በመጠቀም  አዋጆችና ደንቦች ማሻሻል ፣ በፖለቲካ ፓርቲዎች መካከል ያለውን የእርስ በእርስ ግንኙነት በማጠናከር ለአገሪቱ የሚያበረክቱትን አስተዋጽኦ  ማሳደግ በሚሉ ሓሳቦች ስምምነት ተደሶባቸዋል ።እንዲሁም  የአገሪቱን የፖለቲካ ችግሮችን ነቅሶ በማውጣት የመድበለ ፓርቲ ሥርዓቱን ማጠናከርና በሌሎች  ተጨማሪ በዓላማ ነጥብ ሥር በተዘረዘሩት ንጹስ ሓሳቦች ስምምነት ላይ መድረሳቸው ተመልክቷል ።የፖለቲካ  ፓርቲዎቹ  በቀጣይ ለመስማማት ቀጠሮ ከያዙባቸው   11  ዋና ዋና ነጥቦች መካከል የፖለቲካ ፓርቲ ተወካዮች ቁጥር ፣የድርድርና የተሳታፊ ፓርቲዎች ቁጥር ፣ የመገናኛ ብዙሃን አጠቃቀምና የድርድሩ ታዛቢዎች ሚና ይገኙበታል ።  